Kursiç

Kursiç, Kursiq və ya Kürsiq (d. ? - ö. 395-ci ildən sonra) — Hun imperiyasının generalı və xaqan ailəsi üzvü. O, Hun ordusunun Sasani imperiyasına yürüşü zamanı orduya komandanlıq etmiş və müasir Azərbaycan ərazisində döyüşmüşdür.

 Etimologiya 
Omeljan Pritsak Kursiçin adının mənasını türk sözü kimi verməkdədir. Müəllifə görə, Kursiç sözü türk dilində cəsur, əsilzadə, güclü mənalarını verən kür-kür+ä sözü ilə, bənzər, oxşar mənalarını verən siğ şəkilçisinin birləşməsindən yaranmışdır. Otto Maenchen-Helfen isə adın qarışıq olduğunu, türkdilli ilə bir başqa dilin qarışığından əmələ gəldiyini yazır. Gerhard Doerfer adın saf Hun adı olduğunu bildirsə də, onu hər hansısa müasir dillə əlaqələndirmir. Tarixçi Hyun Jin Kim iddia edir ki, bu ad türk sözündən yaranmışdır.

 Həyatı 
395-ci ildən etibarən hunlar Şərqi Roma imperiyasını ciddi şəkildə narahat etməyə başladılar. Elə həmin ildə Qafqaz dağlarını aşan Hun ordusu müasir Azərbaycan da daxil olmaqla geniş bir əraziyə yayıldılar. Növbəti il bir başqa Hun ordusu Frakiya və Dalmatiyanı təhdid etməyə başladı. Sasani imperiyasının böyük bir hissəsini (müasir Azərbaycan da daxil olmaqla) ələ keçirən Hun ordusu Roma imperiyasının Asiya vilayətlərini də yağmaladı. Kursiç və digər komandan Basiç Hun ordusunu Fərat çayını keçərək aşağıya doğru irəlilətdi və bununla da, Sasani imperiyasının paytaxtı Ktesifonu təhdid etməyə başladı. Hun ordularından biri Sasani ordusu tərəfindən məğlub edilsə də, bir digər ordu uğurlu şəkildə Dərbənd keçidinə gedə bildi.

Hun düşərgəsində olmuş elçi Priskus yazır ki, Kursiç daha sonra Roma şəhərinə sülh imzalamaq üçün gəldi. Maenchen-Helfen Kursiçlə Basiçin Roma şəhərinə 404 və ya 407-ci ildə gəldiyini, amma muzdlu döyüşçü kimi döyüşmək üçün gəldiyini yazır.
 Həmçinin bax 
 Basiç
 İstinadlar 

 Mənbə 




Kateqoriya:Hunlar
Kateqoriya:Sərkərdələr
Kateqoriya:Hun hərbi liderləri
Kateqoriya:IV əsrdə doğulanlar